b'\n_START_ARTICLE_\nBatalla del Cap Bon (1941)\n_START_SECTION_\nRerefons\n_START_PARAGRAPH_\nEl control de la Mediterr\xc3\xa0nia es disputava entre la Regia Marina italiana i la Royal Navy brit\xc3\xa0nica, recolzada per vaixells de l\'imperi Brit\xc3\xa0nic i d\'altres nacions aliades. Aix\xc3\xb2 va ser tot un problema pels subministraments de les forces alemanyes i italianes al nord d\'\xc3\x80frica i pel manteniment de Malta com a base ofensiva brit\xc3\xa0nica. Sense Malta, la Gran Bretanya no hagu\xc3\xa9s pogut interceptar els combois italians ni evitar el subministrament dels ex\xc3\xa8rcits de l\'Eix. En alguns moments, aquests subministraments eren tan importants que fins i tot els vaixells de guerra es van emprar com a transports r\xc3\xa0pids per ambd\xc3\xb3s costats._NEWLINE_Quan It\xc3\xa0lia declar\xc3\xa0 la guerra al juny de 1940, tenia una de les majors flotes del m\xc3\xb3n, per\xc3\xb2 la seva for\xc3\xa7a estava limitada a la Mediterr\xc3\xa0nia, a on els brit\xc3\xa0nics podien reempla\xc3\xa7ar les p\xc3\xa8rdues traslladant vaixells d\'altres fronts. Aix\xc3\xb2 port\xc3\xa0 al comandament itali\xc3\xa0 a la precauci\xc3\xb3 i a una tend\xc3\xa8ncia d\'evitar la batalla._NEWLINE_A m\xc3\xa9s, els brit\xc3\xa0nics tenien l\'avantatge del radar i que havien desxifrat els codis navals italians.\n_START_SECTION_\nL\'acci\xc3\xb3\n_START_PARAGRAPH_\nLa 4a Divisi\xc3\xb3 Italiana de Creuers, comandada pel contraalmirall Antonio Toscano, que consistia en dos creuers lleugers de classe "Di Giussano", el Alberto di Giussano i el Alberico da Barbiano, aix\xc3\xad com de la torpedera "Cigno", salparen de Palerm cap a Tr\xc3\xadpoli, transportant un carregament urgent de combustible d\'aviaci\xc3\xb3 (prop de 2.000 tones) per L\xc3\xadbia. El combustible era tan important que els tancs estaven fins i tot a les cobertes dels vaixells._NEWLINE_Mentrestant, la 4a Flotilla brit\xc3\xa0nica de Destructors \xe2\x80\x93 4 destructors (HMS Sikh, HMS Maori, HMS Legioni els destructor holand\xc3\xa8s Isaac Sweers), comandats pel Capit\xc3\xa0 de navili G. H. Stokes va ser destinat a Malta._NEWLINE_La flota brit\xc3\xa0nica va ser descoberta per un avi\xc3\xb3 itali\xc3\xa0, per\xc3\xb2 l\'alt comandament de la Regia Marina jutj\xc3\xa0 que els brit\xc3\xa0nics no podrien arribar al Cap Bon abans que la 4a Divisi\xc3\xb3 de Creuers hagu\xc3\xa9s passat. Tanmateix, els brit\xc3\xa0nics havien interceptat senyals mitjan\xc3\xa7ant "Ultra", i van ordenar als destructors que interceptessin als creuers de l\'Eix._NEWLINE_El 13 de desembre a les 03:25 es van trobar totes les forces. Arribant des de popa a la foscor i emprant el radar, els aliats van aconseguir la sorpresa, llan\xc3\xa7ant torpedes i obrint foc. Tots dos creuers van ser enfonsats, l\'Alberico da Barbiano tot ple en flames. L\'acci\xc3\xb3 va ser molt r\xc3\xa0pida i els brit\xc3\xa0nics van deixar al "Cigno" que rescat\xc3\xa9s prop de 500 supervivents, mentre que d\'altres arribaven a la costa o eren salvats per les llanxes r\xc3\xa0pides anti-submarins (MAS). Es van perdre prop de 900 homes, incloent a l\'Almirall Toscano.'